กสิกรไทย-แอลเอช ไตรมาส3กำไร15-58%
กสิกรไทย แจ้งผลประกอบการไตรมาส 3 พุ่ง 15% จากช่วงเดียวกันของปีก่อน LHBANK เพิ่ม 58%
15 ต.ค. 2559

โพสต์ทูเดย์ - กสิกรไทย แจ้งผลประกอบการไตรมาส 3 พุ่ง 15% จากช่วงเดียวกันของปีก่อน LHBANK เพิ่ม 58%
น.ส.ขัตติยา อินทรวิชัย กรรมการผู้จัดการ ธนาคารกสิกรไทย เปิดเผยว่า ธนาคารกสิกรไทยประกาศผลการดำเนินงานไตรมาส 3 ปี 2559 มีกำไรสุทธิจำนวน 10,856 ล้านบาท เพิ่มขึ้น 7.3% จากช่วงเดียวกันของปีก่อน และเพิ่มขึ้น 15.16% จากไตรมาสก่อนเนื่องจากธนาคารมีการตั้งสำรองค่าเผื่อหนี้สงสัยจะสูญลดลงจากไตรมาสก่อน ส่งผลให้งวด 9 เดือนแรกปีนี้ โดยธนาคารมีกำไรสุทธิจำนวน 29,930 ล้านบาท ลดลง 11.96% จากงวดเดียวกันของปีก่อน
ทั้งนี้ ผลการดำเนินงานสำหรับงวด 9 เดือน ลดลงจากงวดเดียวกันของปีก่อน เกิดจากการตั้งสำรองค่าเผื่อหนี้สงสัยจะสูญเพิ่มขึ้น เพื่อรับภาวะเศรษฐกิจที่ยังคงชะลอตัว อย่างไรก็ตามธนาคารมีกำไรจากการดำเนินงานก่อนหักหนี้สูญและหนี้สงสัยจะสูญและภาษีเงินได้จำนวน 68,997 ล้านบาท เพิ่มขึ้นจากงวดเดียวกันของปีก่อน 7.24% เนื่องจากรายได้ดอกเบี้ยสุทธิเพิ่มขึ้น 5.52% โดยส่วนต่างดอกเบี้ยสุทธิ (NIM) อยู่ที่ระดับ 3.55% รวมถึงรายได้ที่มิใช่ดอกเบี้ยเพิ่มขึ้น 1.25% โดยส่วนใหญ่เป็นผลมาจากค่าธรรมเนียมและบริการสุทธิ และรายได้จากผลิตภัณฑ์ตลาดทุนที่เพิ่มขึ้น ในขณะที่รายได้สุทธิจากการรับประกันภัยลดลง นอกจากนี้ค่าใช้จ่ายจากการดำเนินงานอื่นลดลง 1.23% ส่งผลให้อัตราส่วนค่าใช้จ่ายต่อรายได้จากการดำเนินงานสุทธิ อยู่ที่ระดับ 40.13%
นอกจากนี้ บริษัท แอล เอช ไฟแนนซ์เชียล กรุ๊ป (LHBANK) แจ้งกำไรไตรมาส 3 เท่ากับ 698 ล้านบาท เพิ่มขึ้น 58% จากช่วงเดียวกันของปีก่อน และลดลง 13% จากไตรมาสแรกปีนี้ ส่งผลให้งวด 9 เดือนแรกปีนี้มีกำไร 2,072 ล้านบาท เพิ่มขึ้น 73% จากช่วงเดียวกันของปีก่อน